Avainsanat

Tiivistelmä



Avainsanat

1. Tavaroiden vapaa liikkuvuus - Määrälliset rajoitukset - Vaikutukseltaan vastaavat toimenpiteet - Kansallinen lainsäädäntö, jossa kielletään kansallisia pitoisuussäännöksiä vastaamattomien maahantuotujen jalometallituotteiden myynti - Kiellon perusteltavuus - Kuluttajansuoja - Hyvä kauppatapa - Edellytys

(EY:n perustamissopimuksen 30 artikla (josta on muutettuna tullut EY 28 artikla))

2. Tavaroiden vapaa liikkuvuus - Määrälliset rajoitukset - Vaikutukseltaan vastaavat toimenpiteet - Kansallinen lainsäädäntö, jonka mukaan maahantuoduissa jalometallituotteissa on oltava kansallinen nimileima - Perusteltavuus - Kuluttajansuoja - Hyvä kauppatapa - Edellytys

(EY:n perustamissopimuksen 30 artikla (josta on muutettuna tullut EY 28 artikla))

3. Tavaroiden vapaa liikkuvuus - Määrälliset rajoitukset - Vaikutukseltaan vastaavat toimenpiteet - Kansallinen lainsäädäntö, jonka mukaan maahantuoduissa jalometallituotteissa, joissa on lainmukainen tarkastusleima, on oltava kansallisen kultaseppäyhdistyksen nimeämän tahon virallinen tarkastusleima tai kansainvälinen tarkastusleima - Riippumattoman elimen virallinen tarkastusleima, jossa on kuluttajien tarvitsemat tiedot - Edellytystä ei voida hyväksyä

(EY:n perustamissopimuksen 30 artikla (josta on muutettuna tullut EY 28 artikla))

4. Tavaroiden vapaa liikkuvuus - Määrälliset rajoitukset - Vaikutukseltaan vastaavat toimenpiteet - Kansallista lainsäädäntöä, jossa suhtaudutaan eri tavoin kotimaisten jalometallituotteiden virallisiin tarkastusleimoihin ja maahantuotujen jalometallituotteiden vastaaviin leimoihin, ei voida hyväksyä - Perusteltavuus - Puuttuminen

(EY:n perustamissopimuksen 30 artikla (josta on muutettuna tullut EY 28 artikla))

Tiivistelmä

1. Jäsenvaltion jalometallituotteiden pitoisuuksia koskeva lainsäädäntö, jossa kielletään muissa jäsenvaltioissa laillisesti valmistettujen ja markkinoille saatettujen ja alkuperämaansa pitoisuuskuvauksen ja -merkinnän mukaisten mutta kyseisen jäsenvaltion pitoisuussäännöksiä vastaamattomien jalometalleista (kullasta, hopeasta tai platinasta) valmistettujen tuotteiden myynti tässä jäsenvaltiossa paitsi, jos tällaisissa maahantuoduissa tuotteissa olevat tarkastusleimat korvataan vastaavilla tämän jäsenvaltion alempaa virallista pitoisuutta osoittavilla leimoilla, on EY:n perustamissopimuksen 30 artiklassa (josta on muutettuna tullut EY 28 artikla) tarkoitettu määrällisiä tuontirajoituksia vaikutuksiltaan vastaava toimenpide.

Tällainen jäsenvaltioiden välisen kaupan rajoitus ei voi olla perusteltua kuluttajansuojaa ja hyvää kauppatapaa koskevien tavoitteiden perusteella, koska kuluttaja, joka tuntee jalometalliesineiden pitoisuuden ilmoittamista koskevan kansallisen järjestelmän, saa vastaavat ja ymmärrettävät tiedot toisesta jäsenvaltiosta peräisin olevaan jalometallituotteeseen lyödystä tarkastusleimasta.

( ks. 28-29, 33 ja 76 kohta sekä tuomiolauselma )

2. Jalometallituotteiden tarkastusleimoja koskeva jäsenvaltion lainsäädäntö, jonka mukaan toisesta jäsenvaltiosta tuoduissa, kyseisessä jäsenvaltiossa myytävissä jalometallituotteissa on oltava nimileima, joka ilmaisee niiden valmistajan, käsityöläisen tai myyjän ja joka on sen kansallisen kultaseppäyhdistyksen rekisteröimä, joka nimeää tietyn tahon varustamaan kyseiset tuotteet virallisella tarkastusleimalla, vaikka näissä tuotteissa jo on alkuperäjäsenvaltion lainsäädännön mukainen nimileima, on EY:n perustamissopimuksen 30 artiklassa (josta on muutettuna tullut EY 28 artikla) tarkoitettu määrällisiä tuontirajoituksia vaikutukseltaan vastaava toimenpide.

Tällaista jäsenvaltioiden välisen kaupan rajoitusta voidaan perustella kuluttajansuojaa ja hyvää kauppatapaa koskevien tavoitteiden perusteella ainoastaan, jos muista jäsenvaltioista peräisin olevia jalometallituotteita ei ole vielä varustettu leimoilla, joilla voidaan saavuttaa sama päämäärä eli tässä tapauksessa saada selville vastuuhenkilö. Jalometallituotteesta vastaavan henkilön tunnistaminen on lähtökohtaisesti mahdollista, jos tässä tuotteessa on toisen jäsenvaltion lainsäädännön mukaisesti lyöty nimileima.

( ks. 46, 49-51 ja 76 kohta sekä tuomiolauselma )

3. Jäsenvaltio ei noudata EY:n perustamissopimuksen 30 artiklan (josta on muutettuna tullut EY 28 artikla) mukaisia velvoitteitaan, kun se edellyttää, että toisesta jäsenvaltiosta tuoduissa, kyseisessä jäsenvaltiossa myytävissä jalometallituotteissa, jotka on tuossa toisessa jäsenvaltiossa varustettu riippumattoman elimen tarkastusleimalla, jossa on kuluttajien tarvitsemat tiedot, on oltava kansallisen kultaseppäyhdistyksen nimeämän tahon virallinen tarkastusleima tai kansainvälinen tarkastusleima, josta on ilmoitettu jalometallituotteiden tarkastuksesta ja leimauksesta tehdyn yleissopimuksen mukaisesti.

( ks. 76 kohta ja tuomiolauselma )

4. Jäsenvaltio ei noudata EY:n perustamissopimuksen 30 artiklan (josta on muutettuna tullut EY 28 artikla) mukaisia velvoitteitaan, kun se suhtautuu eri tavoin tässä jäsenvaltiossa valmistettujen jalometallituotteiden virallisiin tarkastusleimoihin ja muista jäsenvaltioista tuotujen jalometallituotteiden vastaaviin leimoihin. Vaatimus, jonka mukaan tiettyihin jalometallituotteisiin on lyötävä erilaisia tarkastusleimoja sen mukaan, onko ne valmistettu kotimaassa vai maahantuotu, on määrällisiä tuontirajoituksia vaikutuksiltaan vastaava toimenpide, joka ei tavaroiden vapaata liikkuvuutta koskevien perustamissopimuksen määräysten nojalla voi olla perusteltu.

( ks. 74 ja 76 kohta sekä tuomiolauselma )